b"\n_START_ARTICLE_\nEls Plans (Olius)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una gran masia fortificada, orientada nord-sud, de planta rectangular i teulada a doble vessant. La fa\xc3\xa7ana principal est\xc3\xa0 al sud, amb porta d'arc de mig punt i grans dovelles. T\xc3\xa9 planta baixa i dos pisos. Hi ha molt poques obertures, petites finestres amb llinda de pedra repartides per les quatre cares. A la paret oest, a la cantonada, hi ha una petita garita de defensa amb una espitllera a la part central; en aquesta mateixa cara s'hi ha adossat una petita construcci\xc3\xb3, que serveix de magatzem i a la que s'hi entra per una escala exterior._NEWLINE_En un pla superior a la casa hi ha una s\xc3\xa8rie de coberts i corrals. Al costat de la fa\xc3\xa7ana principal hi ha una petita capella. \xc3\x89s una petita capella del segle XVIII, adossada a la paret est de la masia dels Plans d'Olius. \xc3\x89s d'una sola nau i sense absis. El parament est\xc3\xa0 constru\xc3\xaft a partir de carreus m\xc3\xa9s o menys regulars, en filades. T\xc3\xa9 una porta rectangular, amb llinda de pedra i simulant pels costats dues columnes. No hi ha cap mena de decoraci\xc3\xb3. L'interior est\xc3\xa0 arrebossat.\n_START_SECTION_\nHist\xc3\xb2ria\n_START_PARAGRAPH_\nAl segle XII, els Plans portava el nom de Pla Superior per distingir-la del Pla Inferior. Al segle XV, ja se l'anomenava Els Plans. Al segle XVI, es feren contractes de cases o terres a mitges; Margarida Bold\xc3\xb3, mestressa dels Plans, f\xc3\xa9u l'any 1587 un contracte amb Arnau Gros, habitant del mas, per tres anys. La capella, la constru\xc3\xafren al segle XVIII, quant van fer obres de reestructuraci\xc3\xb3 de la casa."